د پرل په وژنه تورن، عدالت بري کړی عمرشېخ د کراچۍ نه لاهور ته منتقل کړی شوی دی
د امریکايي جرنلېسټ ډېنيل پرل په وژنه تورن عمرشېخ چې عدالت په دغه قضيه کې بري کړی، د کراچۍ څخه لاهور ته منتقل کړی شوی دی.
کراچۍ — ډان ورځپاڼې ويلي د پنجاب پولیس يو لوړ پوړي چارواکي اېسوسي اېټډ پرېس ته ویلي احمد عمرشېخ د امنيت له امله د پنجاب پوليسو ته سپارل شوی دی. د عمرشېخ پلارنۍ سيمه لاهور ده. پوليس چارواکي د عمرشېخ لاهور ته منتقل کولو په اړه نور تفصيل نه دی ورکړی خو ويل شوی هغه د امنیت له امله د کراچۍ څخه لاهور ته منتقل کړی شوی دی. د ډېنيل پرل د تښتونې او وژنې په تورعمرشېخ په دغه قضيه کې د مرګ او نورو درېو کسانو فهدنسيم، سلمان ثاقب اوشېخ عادل ته د عمر بند سزاګانې اورل شوې خو تېر کال د اپرېل په دوهمه سيند هايکورټ د عمرشېخ سزا په اووه کاله بند او د نورو د سزاګانو ختمولو فېصله يې اورولې وه. د يادې فېصلې پرضد سيند حکومت اود ډېنيل پرل مور او پلار سپريم کورټ ته تللي وو. د پاکستان سپريم کورټ په 28م جنورۍ د ډينيل پرل د تښتونې او وژنې په قضيه کې د سيند هايکورټ فېصله په ځای ساتلې او د مرکزي تورن احمد سعيد عمرشېخ او هغه سره نورو درېو کسانو د خوشي کولو امر یې کړی وو. امریکې د پاکستان د سپريم کورټ په فېصله سخته اندېښنه څرګنده کړې او بيا د امریکې د بهرنيو چارو وزير انتوني بلينکن په دغه لړ کې په 29م جنورۍ د پاکستان د بهرنيو چارو وزير شاه محمود قرېشي سره خبرې هم کړې وې. د سيند صوبې حکومت هم په 29م جنورۍ سپريم کورټ ته خواست کړی چې ستره محکمه دې خپلې فېصلې ته بيا کتنه وکړي. د پاکستان ستري محکمې (سپريم کورټ) په دوهمه فرورۍ امر کړی وو چې احمد عمر شېخ او نور دې په سمدستي ډول د تيزندۍ د خونې وويستل شي. ډيېنل پرل چې د وال سټريټ جنرل د جنوبي ايشيا بېورو چيف وو په کراچۍ کې په کال 2002 کې هغه وخت تښتول شوی وو چې په تندلارو يې خبر جوړولو، او بيا وروسته وژل شوی وو.